
PATVIRTINTA

Šakių rajono savivaldybės administracijos direktoriaus 2013 m. gruodžio 4 d.
įsakymu Nr. AT-1363
PRANEŠIMŲ, SUSIJUSIŲ SU KORUPCIJOS APRAIŠKOMIS, PATEIKIMO, PRIĖMIMO IR NAGRINĖJIMO ŠAKIŲ RAJONO SAVIVALDYBĖS ADMINISTRACIJOJE TVARKOS APRAŠAS
I. BENDROSIOS NUOSTATOS

1. Pranešimų, susijusių su korupcijos apraiškomis, pateikimo, priėmimo ir nagrinėjimo Šakių rajono savivaldybės administracijoje tvarkos aprašas (toliau – aprašas) reglamentuoja pranešimų, susijusių su galimomis korupcijos apraiškomis rajono savivaldybės administracijoje (toliau - Administracija) pateikimo, priėmimo, registravimo ir perdavimo nagrinėti tvarką.

2. Ši tvarka taikoma priimant pranešimus iš asmenų ar rajono savivaldybės administracijos valstybės tarnautojų, darbuotojų.

3. Pagrindinės šiame apraše vartojamos sąvokos:

3.1. Korupcija – valstybės tarnautojo ar jam prilyginto asmens tiesioginis ar netiesioginis siekimas, reikalavimas arba priėmimas turtinės ar kitokios asmeninės naudos (dovanos, paslaugos, pažado, privilegijos) sau ar kitam asmeniui už atlikimą arba neatlikimą veiksmų pagal einamas pareigas, taip pat valstybės tarnautojo ar jam prilyginto asmens veiksmai arba neveikimas siekiant, reikalaujant turtinės ar kitokios asmeninės naudos sau arba kitam asmeniui ar šią naudą priimant, taip pat tiesioginis ar netiesioginis siūlymas ar suteikimas valstybės tarnautojui, jam prilygintam asmeniui turtinės ar kitokios asmeninės naudos (dovanos, paslaugos, pažado, privilegijos) už atlikimą arba neatlikimą veiksmų pagal valstybės tarnautojo ar jam prilyginto asmens einamas pareigas, taip pat tarpininkavimas darant šioje dalyje nurodytas veikas.


3.2. Korupcinio pobūdžio nusikalstamos veikos – kyšininkavimas, prekyba poveikiu, papirkimas, kitos nusikalstamos veikos, jeigu jos padarytos viešojo administravimo sektoriuje arba teikiant viešąsias paslaugas siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą.
3.3. Darbo metas – pirmadieniais, antradieniais, trečiadieniais, ketvirtadieniais nuo 8 valandos 00 minučių iki 17 valandos 00 minučių, penktadieniais nuo 8 valandos 00 minučių iki 15 valandos 45 minučių.

3.4. Atsakingi darbuotojai – administracijos direktoriaus paskirti atsakingi darbuotojai pranešimams priimti, registruoti ir nagrinėti.

Kitos šiuose nuostatuose vartojamos sąvokos atitinka Lietuvos Respublikos specialiųjų tyrimų tarnybos įstatyme (Žin., 2007, Nr. 81-3328), Lietuvos Respublikos viešojo administravimo įstatyme (Žin., 1999, Nr. 60-945; 2006, Nr. 77-2975) ir kituose teisės aktuose vartojamas sąvokas.
II. PRANEŠIMŲ PATEIKIMO, PRIĖMIMO, REGISTRAVIMO IR JŲ NAGRINĖJIMO TVARKA

4. Asmenys pranešimą gali pateikti asmeniui, atsakingam už korupcijos prevenciją, 201 kabinete ir Priimamojo sekretorei 214 kabinete, darbo metu, paštu (Šakių rajono savivaldybės administracijos priimamajame, Bažnyčios g. 4, Šakiai, LT-71120), faksu (8 345) 60 200, el. paštu sakiai.sav@is.lt ir anonimiškai.

5. Pranešimų priėmimas ir registravimas.

5.1. Pranešimai, gauti asmeniui atvykus į Administraciją, paštu, faksu (8 345) 60200, el. paštu sakiai.sav@is.lt, registruojami rajono savivaldybės administracijos gaunamų dokumentų registre.
5.2. Anoniminio pobūdžio informacija (raštu) priimama ir registruojama šio Aprašo 5.1 punkte nustatyta tvarka.

6. Draudžiama gautą pranešimą perduoti darbuotojui, kurio veiksmai skundžiami.

7. Pranešimų nagrinėjimas.

7.1. Gauti pranešimai pateikiami asmeniui, atsakingam už korupcijos prevenciją, kuris apie gautus pranešimus informuoja Administracijos vadovą ir Antikorupcijos komisijos pirmininką.

7.2. Gauti pranešimai, atsižvelgiant į jų turinį, tiriami, nagrinėjami ir atsakymai, pranešimą pateikusiems asmenims, teikiami (neteikiami) teisės aktų nustatyta tvarka, t. y. vadovaujantis:

7.2.1. Lietuvos Respublikos viešojo administravimo įstatymu (Žin.,1999, Nr. 60-1945; 2006, Nr. 77-2975);

7.2.2. Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymu (Žin., 2000, Nr. 10-236 ; 2005, Nr. 139-5008 );

7.2.3. Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis, patvirtintomis Lietuvos Respublikos 2007 m. rugpjūčio 22 d. nutarimu Nr. 875 (Žin., 2007, Nr. 94-3779 );

7.2.4. Administracijos vidaus tvarkos taisyklėmis (patvirtintomis 2006 m. rugsėjo 21 d. direktoriaus įsakymu Nr. AT-1180);
7.2.5. kitais teisės aktais.

8. Asmuo, pateikęs pranešimą, apie atliktus veiksmus, priimtus sprendimus, Administracijos direktoriaus ar jo įgalioto darbuotojo sprendimu, gali būti neinformuojamas, jei:

8.1. jis nurodo, kad nenori būti informuojamas apie atliktus veiksmus, priimtus sprendimus;

8.2. jis nenurodo savo vardo, pavardės, gimimo datos (gimimo datą nurodyti nebūtina, jei pranešimas pasirašomas įprastu parašu arba elektroniniu parašu, arba pranešama ne apie korupcinio pobūdžio nusikalstamą veiką) ir vieno iš šių kontaktinių duomenų: telefono numerio, el. pašto adreso, pašto dėžutės adreso, fakso, gyvenamosios ar deklaruotos vietos adreso, ar kito adreso, kuriuo galima pateikti atsakymą;

8.3. kitais teisės aktų nustatytais atvejais.

9. Asmuo, pateikęs pranešimą ir nenorintis, kad jo asmens duomenys (vardas, pavardė, gimimo data, gyvenamosios vietos adresas, elektroninio pašto adresas, telefonas, faksas ar kita) būtų paviešinti ar perduoti kitai kompetentingai pranešimą nagrinėti įstaigai, subjektui, apie tai turi nurodyti savo pranešime.

III. GARANTIJOS ASMENIMS, PRANEŠUSIEMS APIE GALIMĄ KORUPCIJOS ATVEJĮ

10. Asmens, pranešusio apie jam žinomą korupcijos atvejį, informacija vertinama kiek įmanoma konfidencialiai. Toks pat vertinimas galioja ir tuo atveju, jei paaiškėja, kad asmens nuomonė yra neteisinga, informacija nepasitvirtina. Asmuo, pranešęs apie korupcijos atvejus, nebus persekiojamas ar kitaip diskriminuojamas.

11. Įtarimais ar nepagrįstais manymais neturi būti piktnaudžiaujama, nes asmeniui, piktnaudžiaujančiam nepagrįstais ir piktybiškais pareiškimais ar kaltinimais, taikomos drausminės nuobaudos.

IV. BAIGIAMOSIOS NUOSTATOS
12. Darbuotojai įstatymų nustatyta tvarka atsako už pareigų nevykdymą ar neteisingą jiems suteiktų teisių panaudojimą ir įgaliojimų viršijimą, taip pat už valstybės ar tarnybos paslapčių, kitos informacijos, sužinotos vykdant tarnybines pareigas, neteisėtą paskelbimą ar perdavimą fiziniams arba juridiniams asmenims.

13. Su šiuo tvarkos aprašu turi būti pasirašytinai supažindinti visi Administracijos valstybės tarnautojai ir darbuotojai.

14. Tvarkos aprašas skelbiamas rajono savivaldybės internetinėje svetainėje www.sakiai.lt pagrindiniame puslapyje, meniu grupėje „Korupcijos prevencija“.
_______________________________
